
Maatietopalvelu
Kyselyvastaus
Asiakirjan tunnus: KT1423
Päivämäärä: 23.9.2026
Julkisuus: Julkinen 

Venäjä / Ulkomaiset agentit, viranomaisten tarkastukset
Russia / Foreign agents, inspections by authorities

Kysymykset
1. Mitä Venäjän lainsäädännössä sanotaan ulkomaisiin agentteihin kohdistettavista ennalta ilmoittamattomista tarkastuksista? Voidaanko tällaisia tarkastuksia kohdistaa kolmansiin osapuoliin?

2. Mitä seurauksia ulkomaisia agentteja koskevan lainsäädännön rikkomisesta on seurannut kolmansille osapuolille?
Questions
1. What does Russian legislation say about unscheduled inspections of foreign agents? Can such inspections be conducted on third parties? 

2. What consequences have third parties faced as a result of violations of the legislation on foreign agents?

[bookmark: _Hlk129259295]Mitä Venäjän lainsäädännössä sanotaan ulkomaisiin agentteihin kohdistettavista ennalta ilmoittamattomista tarkastuksista? Voidaanko tällaisia tarkastuksia kohdistaa kolmansiin osapuoliin?
Ulkomaisiksi agenteiksi määriteltyjen henkilöiden ja organisaatioiden toimintaa, velvollisuuksia ja niihin kohdistuvaa valvontaa säädellään Venäjän federaatiolaissa nro 255-FZ ”Ulkomaisen vaikutuksen alaisina olevien henkilöiden toiminnan valvonnasta”.[footnoteRef:1] [1:  Российская Федерация 14.7.2022. ] 

Kyseisen lain 1. §:n 1. momentti määrittelee, kuka on lain tarkoittama ulkomainen agentti. Ulkomaisella agentilla tarkoitetaan henkilöä, joka on saanut ulkopuolista tukea ja/tai on muunlaisen ulkomaisen vaikutuksen alaisena ja joka harjoittaa lain 4. §:ssä määriteltyä toimintaa.[footnoteRef:2]  [2:  Ibid. ] 

Lain 1. §:n 2. momentti määrittelee, mitä tahoja voidaan nimetä ulkomaisiksi agenteiksi. Ulkomaiseksi agentiksi voidaan tunnustaa venäläinen tai ulkomainen oikeushenkilö riippumatta sen oikeudellisesta muodosta, oikeushenkilöä muodostamatta toimiva julkinen yhdistys, muu henkilöiden yhteenliittymä, oikeushenkilöä muodostamatta toimiva ulkomainen organisaatiorakenne sekä luonnollinen henkilö hänen kansalaisuudestaan riippumatta tai kansalaisuudeton henkilö.[footnoteRef:3] [3:  Ibid.] 

Lain 1. §:n 5. momentti asettaa velvollisuuksia ulkomaisten agenttien lisäksi myös kolmansille osapuolille. Julkisen vallan elimet, kaikki organisaatiot omistusmuodosta riippumatta, niiden toimihenkilöt sekä luonnolliset henkilöt riippumatta heidän kansalaisuudestaan tai kansalaisuudettomuudestaan ovat toiminnassaan velvollisia ottamaan huomioon lain 11. §:ssä esitetyt ulkomaisen agentin asemaan liittyvät rajoitukset. Näiden henkilöiden toimet (tai toimimatta jättäminen) eivät saa myötävaikuttaa siihen, että ulkomainen agentti rikkoo Venäjän federaation ulkomaisia agentteja koskevaa lainsäädäntöä.[footnoteRef:4] [4:  Ibid.] 

Lain 11. § sisältää ulkomaisten agenttien toimintaa koskevat rajoitukset. Ulkomaisiksi agenteiksi merkityt henkilöt ja organisaatiot eivät voi toimia tietyissä julkisissa tehtävissä; saada oikeutta käsitellä valtiosalaisuuksia; osallistua julkisten elinten yhteydessä toimivien neuvottelevien ja asiantuntijaelinten toimintaan; osallistua vaalikampanjoihin tai vaikuttaa vaaleihin tai kansanäänestyksiin eivätkä rahoittaa ehdokkaita tai puolueita; järjestää julkisia tapahtumia tai vastaanottaa niihin liittyvää rahoitusta; tehdä lahjoituksia poliittisille puolueille tai tehdä niiden kanssa sopimuksia; harjoittaa opetustoimintaa valtion tai kuntien oppilaitoksissa tai valistustoimintaa; tuottaa tietotuotteita alaikäisille; osallistua julkisiin hankintoihin; saada valtion tai kuntien taloudellista tai muuta omaisuustukea; hyödyntää tiettyjä helpotuksia kirjanpidossa ja verotuksessa; toimia tietyillä strategisilla tai turvallisuuteen liittyvillä aloilla; osallistua ympäristövaikutusten arviointeihin tai ympäristövalvontaan; osallistua alaikäisten rikosten ehkäisyyn liittyvään toimintaan; toimia vapaasti mainosmarkkinoilla; vastaanottaa tiettyjä tuloja muuten kuin erityistilin kautta tai päästä yleishyödyllistä toimintaa harjoittavien voittoa tavoittelemattomien järjestöjen rekisteriin.[footnoteRef:5] [5:  Ibid.] 

Lain 10. §:ssä käsitellään ulkomaisia agentteja koskevan lainsäädännön valvontaa sekä valvonnan toteuttamisen keinoja. Lain 10. §:n 4. momentissa säädetään siitä, keihin viranomaiset voivat kohdistaa tarkastuksia. Ulkomaisiin agentteihin sekä lain 1. §:n 2. momentin mukaisiin henkilöihin voidaan kohdistaa suunniteltuja ja ylimääräisiä tarkastuksia. Lain 1. §:n 5. momentin mukaisiin henkilöihin voidaan kohdistaa ylimääräisiä tarkastuksia, jos he ovat toiminnallaan (tai toimimatta jättämisellään) myötävaikuttaneet siihen, että ulkomaiset agentit ovat rikkoneet Venäjän federaation ulkomaisia agentteja koskevaa lainsäädäntöä.[footnoteRef:6] [6:  Ibid.] 

Lain 10. §:n 6. momentissa kerrotaan perusteet ylimääräiselle tarkastukselle. Ylimääräisen tarkastuksen perusteena voi olla
· viranomaiselle tai sen alueelliselle toimielimelle tullut tieto siitä, että henkilö, joka kuuluu lain 1. §:n 2. momentin mukaisiin henkilöihin, harjoittaa ulkomaiseksi agentiksi liittyvää toimintaa ilman rekisteröitymistä tai saa tukea ulkomaisista lähteistä;
· ulkomaisen agentin hakemus poistamiseksi ulkomaisten agenttien rekisteristä, jos hän ilmoittaa lopettaneensa lain tarkoittaman toiminnan, ulkomaisen tuen vastaanottamisen tai muun ulkomaisen vaikutuksen;
· viranomaisilta, organisaatioilta omistusmuodosta riippumatta, niiden vastuuhenkilöiltä tai luonnollisilta henkilöiltä kansalaisuudesta riippumatta saatu tieto siitä, että ulkomainen agentti tai lain 1. §:n 5. momentin mukainen henkilö on rikkonut ulkomaisia agentteja koskevaa lainsäädäntöä.[footnoteRef:7] [7:  Ibid.] 

Lain 10. §:n 7. momentissa kerrotaan, miten ylimääräinen tarkastus suoritetaan. Ylimääräisen tarkastuksen suorittaa toimivaltainen viranomainen tai sen alueellinen toimielin välittömästi, ja siitä ilmoitetaan syyttäjäviranomaisille.[footnoteRef:8] [8:  Ibid.] 

Lain 10. §:n 9. momentin 5. kohta koskee viranomaisen oikeutta antaa sitovia määräyksiä rikkomusten korjaamiseksi ja 6. kohta koskee viranomaisen oikeutta antaa kirjallinen varoitus kolmannelle osapuolelle, jonka katsotaan auttaneen ulkomaista agenttia rikkomaan ulkomaisia agentteja koskevaa lainsäädäntöä. Jos viranomainen saa tiedon siitä, että lain 1. §:n 5. momentin mukainen henkilö toiminnallaan (tai toimimatta jättämisellään) myötävaikuttaa siihen, että ulkomainen agentti rikkoo Venäjän federaation ulkomaisia agentteja koskevaa lainsäädäntöä, viranomainen voi antaa kyseiselle henkilölle kirjallisen varoituksen. Varoituksessa ilmoitetaan tehty rikkomus ja sen korjaamiselle asetettu määräaika. Määräajan on oltava vähintään yksi kuukausi.[footnoteRef:9] [9:  Ibid.] 

Venäjän hallintolain 19.5. § 42. momentti käsittelee seuraamusta tilanteessa, jossa henkilö tai organisaatio ei noudata asetetussa määräajassa ulkomaisia agentteja koskevan Venäjän lainsäädännön noudattamista valvovan viranomaisen antamaa laillista määräystä tai varoitusta. Niiden noudattamatta jättäminen asetetussa määräajassa johtaa hallinnolliseen sakkoon, jonka suuruus on yksityishenkilölle 30 000–50 000 ruplaa (noin 312–521 euroa), organisaation vastuuhenkilölle 70 000–100 000 ruplaa (noin 730–1 042 euroa) tai enintään kahden vuoden toimintakielto ja oikeushenkilölle 200 000–300 000 ruplaa (noin 2 085–3 128 euroa).[footnoteRef:10] [10:  Российская Федерация 30.12.2001.] 

Ihmisoikeusjärjestö OVD-Info (ven. ОВД-Инфо) selventää edellä esitettyä lainsäädäntöä ja erityisesti kolmansien osapuolten vastuuta tammikuussa 2024 julkaistussa analyysissa. OVD-Infon mukaan vuonna 2023 Venäjällä otettiin käyttöön kolmansien osapuolten vastuu siitä, että ne auttavat ulkomaisia agentteja kiertämään tämän aseman perusteella asetettuja rajoituksia. Nyt viranomaisten, yksityishenkilöiden ja organisaatioiden on huolehdittava siitä, etteivät niiden toimet tai toimimatta jättäminen auta ulkomaisia agentteja rikkomaan lakia. Tämä koskee kaikkia luonnollisia henkilöitä riippumatta heidän kansalaisuudestaan tai kansalaisuudettomuudestaan, julkisen vallan elimiä, kaikenlaisia organisaatioita niiden omistusmuodosta riippumatta sekä niiden vastuuhenkilöitä. Jos tällaisesta rikkomuksesta saadaan ilmoitus, valvontaviranomaiset voivat suorittaa ylimääräisen tarkastuksen. Jos henkilö auttaa ulkomaista agenttia laissa säädettyjen rajoitusten kiertämisessä, hänelle annetaan ensin varoitus ja vähintään yhden kuukauden määräaika rikkomuksen korjaamiseksi. Jos avustaminen jatkuu, rikkomukseen syyllistynyt voidaan tuomita sakkorangaistukseen hallintolain 19.5. §:n 42. momentin perusteella. Rajoitukset, joiden kiertämisessä avustamisesta voidaan määrätä vastuuseen, on määritelty Venäjän federaation ulkomaisia agentteja koskevan lainsäädännön 11. §:ssä. Ulkomaalaisia agentteja koskevat rajoitukset kattavat laajan kirjon toimintaa aina julkisten tapahtumien järjestämisestä ja alaikäisiin kohdistuvasta valistustoiminnasta ympäristövaikutusten arviointien toteuttamiseen osallistumiseen asti. Rajoitusten kiertämisen avustamiseksi voidaan katsoa esimerkiksi ulkomaisen agentin palkkaaminen opettajaksi, kutsuminen asiantuntijaksi yliopistoon tai kouluun sekä ulkomaisen agentin kirjan julkaiseminen tai myyminen ilman ”18+”-merkintää.[footnoteRef:11]  [11:  ОВД-Инфо 29.1.2024.] 

Tällä hetkellä Venäjällä ei ole rikosoikeudellista vastuuta kolmansille osapuolille siitä, että ne auttavat ulkomaisia agentteja kiertämään tämän aseman perusteella asetettuja rajoituksia. Ulkomaalaisille agenteille itselleen voi seurata rajoitusten noudattamatta jättämisestä hallinnollisten seuraamuksen lisäksi rikosoikeudellisia menettelyjä.[footnoteRef:12] [12:  Российская Федерация 14.7.2022; Медуза 15.5.2023; ОВД-Инфо 29.1.2024; Первая линия 7.11.2025.] 

OVD-Infon elokuussa 2026 päivitetyssä oppaassa vastataan kysymykseen siitä, onko vaarallista olla tekemisissä ulkomaisten agenttien kanssa. OVD-Infon mukaan vaarallisuus riippuu siitä, millaisesta vuorovaikutuksesta on kyse. Jotkut toimet ovat täysin turvallisia, ainakin toistaiseksi, kun taas toiset saattavat herättää turvallisuusviranomaisten huomion. 
Oppaan mukaan on turvallista
· seurata ulkomaisia agentteja sosiaalisessa mediassa ja katsella, kuunnella ja lukea heidän sisältöjään;
· tykätä julkaisuista missä tahansa sosiaalisessa mediassa paitsi Odnoklassniki-palvelussa (ven. Одноклассники), jossa tykkäämällä jostain käyttäjä jakaa uudelleen sisältöä;
· mainita ja siteerata ulkomaisia agentteja sosiaalisessa mediassa;
· jakaa uudelleen ulkomaisten agenttien julkaisuja, joissa on merkitty heidän statuksensa ulkomaisena agenttina;
· kommentoida ulkomaisten agenttien julkaisuja;
· antaa asiantuntijana lausuntoja ulkomaisina agentteina toimiville tiedotusvälineille;
· siirtää lahjoituksia (myös venäläisillä maksukorteilla);
· osallistua kuulijana luentoihin, suoriin lähetyksiin ja kursseille, joita ulkomaiset agentit järjestävät.[footnoteRef:13]   [13:  ОВД-Инфо 25.8.2026.] 

Oppaan mukaan seuraavat toimet ovat kiellettyjä 
· Ulkomaisten agenttien mainosten julkaiseminen. Tämä katsotaan mainontalain rikkomukseksi (hallintolain 14.3. §:n 1. momentti), ja siitä määrätään sakkorangaistus.
· Tiedotusvälineiden, jotka on luokiteltu ulkomaisiksi agenteiksi, mainostaminen. Näissä tapauksissa oikeusministeriö antaa ensin varoituksen, ja toistuvasta rikkomuksesta seuraa sakko.
· Rekisteröidyt tiedotusvälineet eivät saa mainita tai levittää ulkomaisiksi agenteiksi luokiteltujen tahojen materiaaleja ilmoittamatta niiden asemaa ulkomaisina agentteina. Tästä voidaan määrätä sakko hallintolain 13.15. §:n 2.1. momentin nojalla. Hallinnollisen rikkomuksen perusteena ollut esine eli tietokone, älypuhelin tai tabletti, voidaan takavarikoida.
· Edistää ulkomaisia agentteja koskevan lainsäädännön rikkomista. Kiellettyä on ulkomaisen agentin mainitseminen ilman lakisääteisen statuksen ilmoittamista tilanteessa, jossa kyseinen henkilö ei itse merkitse omia julkaisujaan tällä statuksella. Tästä voi seurata oikeusministeriön varoitus ja myöhemmin sakkorangaistus hallintolain 19.5. § 42. momentin nojalla.[footnoteRef:14] [14:  Ibid. ] 

Lisäksi oppaassa mainitaan riskialttiina ottaa vastaan rahaa ulkomaisilta agenteilta. Oikeusministeriö voi tulkita tämän välilliseksi ulkomaiseksi rahoitukseksi ja lisätä rahaa vastaanottaneen henkilön tai organisaation rekisteriin.[footnoteRef:15] Venäjän oikeusministeriö on ylläpitänyt joulukuusta 2022 lähtien ei-julkista rekisteriä henkilöistä, jotka ovat sidoksissa ulkomaisiin agentteihin. Rekisteriin lisätään henkilöitä, jotka ovat työskennelleet tai työskentelevät ulkomaisten agenttien palveluksessa, kuuluvat niiden hallintoelimiin sekä ne, jotka saavat niiltä rahaa tai omaisuutta poliittisen toiminnan harjoittamista varten. Ulkomaisiin agentteihin sidoksissa oleviin henkilöihin ei sovelleta ulkomaisia agentteja koskevia vaatimuksia ja rajoituksia, ja heidän on ilmoitettava asemastaan vain asettuessaan ehdolle vaaleissa.[footnoteRef:16] [15:  Ibid.]  [16:  Первая линия 7.11.2025; ОВД-Инфо 29.1.2024.] 

Mitä seurauksia ulkomaisia agentteja koskevan lainsäädännön rikkomisesta on seurannut kolmansille osapuolille?
Ihmisoikeusjärjestö Human Rights Watch (HRW) käsittelee elokuussa 2024 julkaistussa raportissa muun muassa ulkomaisia agentteja koskevaa lainsäädäntöä ja mainitsee kolmansiin osapuoliin kohdistettavat ylimääräiset tarkastukset. HRW:n mukaan tarkastukset jo itsessään voivat olla hyvin raskaita. Tarkastukset voivat häiritä merkittävästi kansalaisjärjestöjen toimintaa ja viedä paljon henkilöstöresursseja ja aikaa, kuten vuosina 2013–2015 toteutetut laajamittaiset ratsiat osoittivat.[footnoteRef:17] HRW ei anna esimerkkejä ulkomaisia agentteja koskevan lainsäädännön nojalla kolmansiin osapuoliin toteutetuista ylimääräisistä tarkastuksista. Myöskään muista lähteistä ei löydy tietoa siitä, onko tällaisia ylimääräisiä tarkastuksia tehty kolmansille osapuolille. [17:  HRW 8/2024, s. 78, 46. ] 

OVD-Infon mukaan tammikuuhun 2024 mennessä tiedossa ei ollut tapauksia, joissa henkilöitä olisi asetettu vastuuseen ulkomaisen agentin auttamisesta rajoitusten kiertämisessä.[footnoteRef:18] Ihmisoikeusprojekti Pervaja linija (ven. Первая линия) on julkaissut 7.11.2025 oppaan, joka käsittelee vuorovaikutusta ulkomaisten agenttien kanssa. Oppaassa todetaan, koskien kolmansia osapuolia koskevia säännöksiä, että viranomaiset ovat määränneet sakkoja ja antaneet varoituksia ulkomaisiksi agenteiksi merkittyjen tahojen materiaalien jakamisesta uudelleen ilman mainintaa niiden asemasta. Muut toimet tai laiminlyönnit eivät toistaiseksi ole johtaneet viranomaisten toimenpiteisiin.[footnoteRef:19] [18:  ОВД-Инфо 29.1.2024. ]  [19:  Первая линия 7.11.2025.] 

Venäläinen riippumaton uutiskanava Mediazona (ven. Медиазона) kertoo näistä sakoista huhtikuussa 2025 julkaistussa artikkelissa. Vuoden 2025 alusta lähtien venäläisissä tuomioistuimissa on käsitelty hallintolain 19.5. §:n 42. momentin mukaisia tapauksia ulkomaisia agentteja koskevan lainsäädännön noudattamatta jättämisestä. Tämä säännös mahdollistaa varoituksen antamisen ja sen jälkeen sakon määräämisen henkilölle, joka lainaa tai siteeraa ulkomaisen agentin materiaaleja ilmoittamatta tämän asemasta ulkomaisena agenttina. Esimerkiksi eräs venäläinen räppäri sai sakon Telegram-julkaisusta, jossa hän jakoi linkin yhteiseen videoon ulkomaisen agentin kanssa. Pietarilainen pappi taas sai sakon jaettuaan uudelleen julkaisun Bumaga (ven. Бумага) -uutissivulta. Sakkoja on määrätty julkisten henkilöiden lisäksi myös ei-julkisille henkilöille. Esimerkiksi kazanilainen opettaja sai 30 000 ruplan (noin 312 euroa) sakot julkaistuaan naistenpäivänä tervehdyksen, joka sisälsi sitaatin ulkomaiseksi agentiksi julistetulta entiseltä poliitikolta Svetlana Lada-Rusilta ja linkin hänen musiikkialbumiinsa. Kaikissa tapauksissa henkilö ei ole saanut varoitusta ennen sakkoja. Koska Venäjällä on jo tuhansia ulkomaisia agentteja, on todennäköistä, että sosiaalisessa mediassa linkin julkaiseva henkilö voi tietämättään jättää ilmoittamatta ulkomaalaisen agentin statuksen, jos hän ei tarkista, onko materiaalin tekijä määritelty ulkomaiseksi agentiksi vai ei.[footnoteRef:20] [20:  Медиазона 11.4.2025.] 

Tietoja vastauksesta
Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.
Information on the response
This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

